Detsember 2013

**Detsember 2013**, kroonika

2013. aasta detsember algas pühapäeval ja lõppes 31 ööpäeva pärast teisipäeval.

## [[1. detsember]]

* Horvaatias toimunud rahvahääletusel põhiseaduse muutmiseks kiideti heaks põhiseaduse parandus, mis defineerib abielu ainult mehe ja naise vahelise liiduna ning välistab seega samasooliste abielu legaliseerimise.
* Ukraina pealinnas Kiievis jätkusid meeleavaldused, millega protesteeriti president Viktor Janukovõtši otsuse vastu jätta sõlmimata assotsiatsioonileping Euroopa Liiduga. Meeleavaldajad püüdsid tungida presidendi ametiruumidesse ja muudesse valitsusasutustesse, kuid tõrjuti tagasi. Siiski õnnestus neil oma kontrolli alla saada Kiievi linnavalitsuse hoone. Meeleavaldustel osales eri hinnangutel 100 000 – 500 000 inimest.
* Eestis kuulutati 2013. aasta Rahvusmõtte auhinna saajaks tekstiilikunstnik Anu Raud.

## [[2. detsember]]

* Ameerika Ühendriikide asepresident Joe Biden alustas kuuepäevast visiiti Aasias, mille raames ta külastas Jaapanit, Hiinat ja Lõuna-Koread.
* Hiina kapitalile kuuluva ettevõtte National Electric Vehicle Sweden allüksus Saab Automobile taastas Saabi autode tootmise Rootsis.
* Somaalia parlament avaldas häältega 184:65 umbusaldust peaminister Cabdi Faarax Shirdoon Saacidile.
* Eesti kultuuriminister Rein Lang esitas peaminister Andrus Ansipile tagasiastumispalve ja esines XII Riigikogu ees poliitilise avaldusega, milles kritiseeris teravalt loomeliitude ning ajakirjanduse tegevust.
* Eestisse saabus kahepäevasele ametlikule visiidile Suurbritannia kaitseminister Philip Hammond.
* Eestisse saabus kolmepäevasele ametlikule visiidile Ühinenud Rahvaste Organisatsiooni pagulaste ülemvoliniku esindaja Põhja- ja Baltimaades Pia Prytz Phiri.

## [[3. detsember]]

* Belgias Brüsselis algas NATO välisministrite kahepäevane kohtumine. Muuhulgas allkirjastasid Eesti välisminister Urmas Paet ja Ameerika Ühendriikide riigisekretär John Kerry kohtumise raames 4. detsembril kahe riigi ühisavalduse koostööst küberjulgeoleku alal.
* Soomes Helsingis toimus Euroopa Liidu Põhjala lahingugrupi kaitseministrite kohtumine, kus osales ka Eesti kaitseminister Urmas Reinsalu.
* Sudaani president ‘Umar Ḩasan Aḩmad al-Bashīr saatis laiali oma valitsuskabineti.
* Ukraina parlamendis kukkus läbi umbusaldushääletus peaminister Mõkola Azarovi valitsuskabinetile. Valitsuse umbusaldamist toetas 186 liiget, vajalik oleks olnud 226 liikme toetus.
* Venemaal Moskvas mõistis kohus Suure Teatri kunstilisele juhile Sergei Filinile korraldatud happerünnakus süüdi balletiartisti Pavel Dmitritšenko ja tema kaks kaasosalist.
* Eesti sotsiaalminister Taavi Rõivas alustas kahepäevast visiiti Türkmenistanis, et osaleda Aşgabatis toimuval Maailma Terviseorganisatsiooni Euroopa regiooni konverentsil, millel arutati tubakatarvitamise vähendamist ja visiooni tubakavabast Euroopast.

## [[4. detsember]]

* Luksemburgis vannutati ametisse peaminister Xavier Betteli valitsuskabinet. 
* Prantsusmaa parlamendi alamkoda võttis viimasel lugemisel vastu seaduse, mis näeb ette seksiteenuste ostmise eest vähemalt 1500-eurose rahatrahvi. Lõplikuks jõustumiseks vajab seadus ka ülemkoja heakskiitu.
* Soomes Helsingis toimus Põhja- ja Baltimaade kaitseministrite iga-aastane kohtumine, millel osales ka Eesti kaitseminister Urmas Reinsalu.
* Šveitsi parlament valis 2014. aastaks liidupresidendiks erakonna FDP.Die Liberalen esindaja Didier Burkhalteri, kelle poolt hääletas 183 liiget.
* Eestis andis XII Riigikogu ees ametivande ja astus sellega ametisse uus kultuuriminister Urve Tiidus.
* Eestis viibis ühepäevasel ametlikul visiidil Soome haridusminister Krista Kiuru.

## [[5. detsember]]

* Belgias Brüsselis algas Euroopa Liidu justiits- ja siseküsimuste nõukogu istung, kus Eestit esindasid justiitsminister Hanno Pevkur ja siseminister Ken-Marti Vaher.
* Bostoni katoliiklik peapiiskop Sean O'Malley informeeris avalikkust paavst Franciscuse kavast moodustada erikomisjon, mille ülesandeks saab võidelda pedofiiliaga vaimulikkonna seas ja aidata pedofiilidest vaimulike ohvriteks langenud lapsi.
* Hiinas keelati pankadel tehingud virtuaalse rahaga (*[[bitcoin]]*idega).
* Jeemeni pealinnas Sanaas toimus rida rünnakuid kaitseministeeriumi hoonele, mille tõttu hukkus vähemalt 52 ja sai vigastada 162 inimest.
* Prantsusmaa president François Hollande teatas sõjalise missiooni alustamisest Kesk-Aafrika Vabariigis, et kaitsta ägenenud kodusõjas tsiviilisikuid. Kesk-Aafrika Vabariigis viibis juba 650-meheline Prantsuse väeüksus, millele saadeti selle otsuse järel lisajõude.
* Ukrainas Kiievis algas Euroopa Julgeoleku- ja Koostööorganisatsiooni välisministrite nõukogu kahepäevane kohtumine, kus Eestit esindas välisminister Urmas Paet.
* Eesti päritolu Prantsusmaa kirjanikule Katrina Kaldale anti üle Prantsuse Akadeemia kirjandusauhind.
* XII Riigikogu liikmetena alustasid tööd Rein Lang ja kultuuriminister Urve Tiiduse asendusliikmena Tarmo Mänd. Rein Langi volituste taastumise tõttu kaotas 4. detsembril koha Riigikogus tema asendusliige Andrei Korobeinik.

## [[6. detsember]]

* Gibraltari kubernerina astus ametisse James Dutton.
* Venemaa president Vladimir Putin rahuldas Kabardi-Balkaari Vabariigi presidendi Arsen Kanokovi tagasiastumispalve ja nimetas riigipea kohusetäitjaks Juri Kokovi.
* Eesti president Toomas Hendrik Ilves andis Tallinna teletornis üle Eesti Teadusagentuuri õpilasleiutajate riikliku konkursi auhinnad.

## [[7. detsember]]

* Maailma Kaubandusorganisatsiooni tippkohtumisel Indoneesias Bali saarel saavutati 159 riigi ministrite vahel kokkulepe, mis lihtsustab piiriülest äritegevust ja teeb mitmesuguseid soodustusi maailma vaeseimatele riikidele. Tegemist oli esimese korraga ajaloos, mil Maailma Kaubandusorganisatsiooni raames jõuti nii ulatusliku rahvusvahelise kokkuleppeni.
* Eestis valiti mittetulundusühingu Vaba Isamaaline Kodanik esimeheks poliitik Andres Herkel.

## [[8. detsember]]

* Euromaidan: Ukraina pealinnas Kiievis toimus uus massimeeleavaldus, millel osales eri andmetel 200 000 – 500 000 inimest. Meeleavaldajad nõudsid peaminister Mõkola Azarovi valitsuse tagasiastumist. Muuhulgas purustasid meeleavaldajad Iseseisvuse väljakul asunud Vladimir Lenini kuju.
* Sudaani president ‘Umar Ḩasan Aḩmad al-Bashīr nimetas ametisse uue valitsuskabineti.
* Venezuelas toimusid kohalike omavalitsuste valimised, mille võitis valitsev Ühinenud Sotsialistlik Partei.
* Eesti president Toomas Hendrik Ilves tunnustas Pärnu kontserdimajas toimunud üritusel 2013. aasta parimaid vabatahtlikke. 
* Eesti justiitsminister Hanno Pevkur alustas neli päeva kestvat visiiti Indias.

## [[9. detsember]]

* Ameerika Ühendriikide kaitseminister Chuck Hagel alustas ametlikku visiiti Pakistanis.
* Ameerika Ühendriikide Senat pikendas veel 10 aastaks juba 25 aastat kehtivat keeldu plastrelvade omamisele ja kasutamisele.
* Euroopa riikides algas üle-euroopalise metsanädala tähistamine.
* Itaalias sai alguse 9. detsembri liikumine (Itaalia 2013. aasta meeleavaldused).
* Põhja-Korea riiklik uudisteagentuur KCNA kinnitas, et riigipea Kim Chŏng-uni mõjuvõimas onu Chang Song-thaek on vabastatud kõigilt ametikohtadelt seoses partei- ja riigivastaste kuritegudega. Kuuldused Changi ametist vabastamisest jõudsid rahvusvahelisse meediasse mõned päevad varem.
* Tai peaminister Yingluck Shinawatra teatas, et saadab pealinnas Bangkokis nädalaid kestnud meeleavalduste tõttu parlamendi laiali ja korraldab ennetähtaegsed parlamendivalimised.
* Türgi konstitutsioonikohus tunnistas ebaseaduslikuks opositsioonilise Vabariikliku Rahvapartei parlamendisaadiku, ajakirjanik Mustafa Balbay vangistuse. Balbay vabastati järgmisel päeval ja ta asus taas täitma oma kohuseid parlamendis. Balbay vahistati 2009. aastal ja mõisteti 2013. aastal ligi 35 aastaks vangi väidetava osaluse tõttu väidetavas Ergenekoni vandenõus.
* Eestis algas noorsootöö nädal.
* Eesti siseminister Ken-Marti Vaher alustas viiepäevast ametlikku visiiti Kreekas. 
* XII Riigikogu liige ja ühenduse Vaba Isamaaline Kodanik esimees Andres Herkel teatas, et lahkub Isamaa ja Res Publica Liidu Riigikogu fraktsioonist ning kaalub ka erakonnast välja astumist.
* Riigikohus avaldas otsuse, millega tunnistas põhiseadusega vastuolus olevaks ravimiseaduses sätestatud apteekide asutamispiirangud. Riigikohtu otsus jõustub 9. juunil 2014.

## [[10. detsember]]

* Ameerika Ühendriikide üks suuremaid autotootjaid General Motors nimetas ettevõtte tegevjuhiks senise tootearendusjuhi Mary Barra, kellest saab esimene naissoost masinatööstusettevõtte juht Ameerika Ühendriikide ajaloos.
* Brasiilias avaldas sõjaväelise diktatuuri kuritegusid uuriv nn São Paulo tõekomisjon aruande, mille kohaselt langes riigi president Juscelino Kubitschek 1970. aastatel sõjaväelaste vandenõu ohvriks ja mürgitati.
* Lõuna-Aafrika Vabariigis Johannesburgis toimus riigi esimese mustanahalise presidendi Nelson Mandela mälestustseremoonia. Teiste seas osalesid tema ärasaatmisel Ameerika Ühendriikide president Barack Obama ja Ühinenud Rahvaste Organisatsiooni peasekretär Ban Ki-moon. Eestit esindas matustel välisminister Urmas Paet.
* Norras Oslos anti üle Nobeli rahuauhind, mille 2013. aastal pälvis Keemiarelvade Keelustamise Organisatsioon. Auhinna võttis organisatsiooni nimel vastu selle türklasest direktor Ahmet Üzümcü.
* Uruguay parlamendi ülemkoda kiitis lõplikult heaks valitsuse kava legaliseerida riigis kanepi kasutamine. Uue seaduse kohaselt, mis jõustub aprillis 2014, on igal täiskasvanud uruguaylasel õigus osta isiklikuks kasutamiseks kuni 40 grammi kanepit ühes kalendrikuus.
* Eesti peaminister Andrus Ansip ja Soome peaminister Jyrki Katainen allkirjastasid digitaalselt kahe riigi vahelise koostöömemorandumi, millega muutub Eesti riikliku andmevahetuskihi X-tee kasutamine võimalikuks ka Soome ametiasutustele. Taoline ühiskasutus on aluseks kahe riigi ühiste e-teenuste loomisele.
* Eesti põllumajandusminister Helir-Valdor Seeder viibis ringsõidul Järvamaal.
* XII Riigikogu liige Andres Herkel lahkus Isamaa ja Res Publica Liidust.

## [[11. detsember]]

* Euromaidan: Ukraina pealinnas Kiievis Iseseisvuse väljakul püüdsid korrakaitsejõud öösel vägivalda kasutades laiali ajada seal mitmendat päeva valitsuse vastu meelt avaldavaid poliitilise opositsiooni esindajaid, kuid meeleavaldajad keeldusid lahkumast ja osutasid miilitsale edukalt vastupanu.
* India ülemkohus tühistas New Delhi kõrgema kohtu otsuse 2009. aastast ja jõustas uuesti 1860. aastast pärineva kriminaalseadustiku artikli 377, mis näeb homoseksuaalse seksuaalvahekorra eest ette 10-aastase vanglakaristuse. Ülemkohtu hinnangul ei kuulu samasoolise vahekorra reguleerimine kohtute kompetentsi, vaid tuleks lahendada seadusemuudatusega parlamendis.
* Itaalias võitis peaminister Enrico Letta valitsus parlamendi mõlemas kojas läbi viidud usaldushääletuse.
* Taanis astus ametist tagasi välisminister Villy Søvndal.
* Eesti peaminister Andrus Ansip viibis ühepäevasel töövisiidil Soomes, kus ta kohtus Soome peaministri Jyrki Kataineniga.
* Eesti peaminister Andrus Ansip alustas kolmepäevast ametlikku visiiti Kõrgõzstanis.
* Eestit külastas koos teda saatva äridelegatsiooniga Põhja-Iirimaa rahandusminister Simon Hamilton.
* XII Riigikogu võttis vastu Eesti 2014. aasta riigieelarve. Eelarve kulude kogumaht on 8,06 miljardit eurot, mis on 2013. aasta eelarvega võrreldes 4,9% suurem.

## [[12. detsember]]

* Austraalia kõrgem kohus tühistas Austraalia pealinna ala parlamendi otsuse oktoobrist 2013, millega oli seadustatud samasooliste abielu. Kohus andis õiguse föderaalvalitsusele, kelle hinnangul oli pealinna alal vastu võetud seadus vastuolus Austraalia föderaalseadustega, mis taolist abielu vormi ei tunnista.
* Euroopa Kohus otsustas, et Euroopa Liidu riikides tuleb tsiviilpartnerluses elavatele inimestele tagada täpselt samad õigused, mis on abielus elavatel inimestel.
* Somaalia peaministrina astus ametisse Cabdiweli Shiikh Axmed.
* Taani uueks välisministriks sai Holger K. Nielsen.
* Tai endisele peaministrile Abhisit Vejjajivale esitati ametlik mõrvasüüdistus seoses enam kui 90 meeleavaldaja tapmisega 2010. aastal aset leidnud rahutuste ajal.
* Eestisse saabus kahepäevasele visiidile Soome kaitseväe juhataja kindral Ari Puheloinen, kes kohtus nii Eesti kaitseväe juhataja Riho Terrase kui ka Eesti kaitseministri Urmas Reinsaluga.
* XII Riigikogu liige, varem Eesti Keskerakonda kuulunud Deniss Boroditš teatas Eesti Reformierakonda astumisest.

## [[13. detsember]]

* Ameerika Ühendriikides Colorado osariigis Centennialis asuvas Arapahoe keskkoolis toimus koolitulistamine, mille korraldas sama kooli õpilane Karl Halverson Pierson. Tulistamises sai haavata kaks õpilast, tulistaja ise sooritas enesetapu.
* Ameerika Ühendriikides Kansase osariigis peeti kinni lennundustehnik Terry Lee Loewen, kes tahtis korraldada Wichita lennujaamas enesetapurünnaku, kasutades selleks lõhkeainega täidetud sõiduautot.
* Eesti peaminister Andrus Ansip avas Biškekis Eesti esimese aukonsulaadi Kõrgõzstanis. Eesti aukonsul Kõrgõzstanis on Viktor Krõltsov.

## [[14. detsember]]

* Ahvenamaa lähistel sõitis elektrikatkestuse tõttu karile Viking Line'i parvlaev Viking Amorella. Laeva 2000 reisijast keegi vigastada ei saanud.
* Egiptuse president ‘Adlī Manşūr teatas, et rahvahääletus uue põhiseaduse eelnõu üle peetakse 14. ja 15. jaanuaril 2014.
* Hiina esimene kuukulgur Yutu jõudis Kuule.
* Keenia pealinna Nairobi somaallaste linnaosas korraldati granaadirünnak mikrobussile, mille tagajärjel hukkus vähemalt 4 inimest.
* Kesk-Aafrika Vabariigi president Michel Djotodia tegi kristlikele relvarühmitustele ettepaneku rahuläbirääkimiste alustamiseks, et lõpetada riigis üha laienev kodusõda.
* Saksamaal avaldas Sotsiaaldemokraatliku Partei liikmeskonna enamus toetust valitsuskoalitsiooni moodustamisele Angela Merkeli juhitava Kristlik-Demokraatliku Liiduga.
* Tuneesias sai võimupartei ja opositsiooni kokkuleppe tulemusel peaministriks kuni uute valimisteni senine tööstusminister Mahdī Jum‘ah.
* Ukraina president Viktor Janukovõtš tagandas ametist Kiievi linnapea kohusetäitja Halõna Hereha, keda süüdistati vägivalla kasutamise sanktsioneerimises valitsusvastaste meeleavalduste ajal. Samal päeval toimus linnas suur valitsuse toetajate meeleavaldus, millel osales miilitsa hinnangul ligi 60 000 inimest. Meeleavaldajatele esines ka peaminister Mõkola Azarov.
* Eesti Looduskaitse Selts andis esimese aasta loodusesõbra tiitli hundiuurijale Peep Männilile.

## [[15. detsember]]

* Euromaidan: Ukraina pealinna Kiievi Iseseisvuse väljakul toimus uus valitsusvastane meeleavaldus, millest võttis osa umbes 200 000 inimest. 
* Lõuna-Aafrika Vabariigis Qunus maeti riigi esimene mustanahaline president Nelson Mandela.
* Tšiilis peeti presidendivalimiste teine voor, kus olid vastamisi esimeses voorus 46,67 protsenti häältest saanud sotsialistist endine president Michelle Bachelet ja 25,01 protsenti häältest saanud konservatiiv Evelyn Matthei. Presidendiks valiti Michelle Bachelet, kes sai üle 62 protsendi häältest. Tema ametiaeg algab 11. märtsil 2014.
* Eesti Evangeelse Luterliku Kiriku peapiiskop Andres Põder kuulutas Jõgeval välja jõulurahu.
* AS Tallinna Lennujaam teatas, et suvel 2014 avab Portugali rahvuslik lennufirma TAP Air Portugal Lissaboni–Tallinna lennuliini, millest saab pikim regulaarmarsruut, mida Tallinnast on eales opereeritud. Marsruudi pikkus on 3314 km.

## [[16. detsember]]

* Ajakirjas Journal of Mammalogy ilmunud artiklis teatati seni teadmata taapiriliigi avastamisest Brasiilias ja Colombias. Liik sai nimeks *[[Tapirus kabomani]]*.
* Austria liidukantsler Werner Faymann vannutati ametisse uueks ametiajaks.
* Ameerika Ühendriikide Senat kinnitas häältega 78:16 uueks sisejulgeolekuministriks Jeh Johnsoni.
* Kongo Vabariigi pealinnas Brazzaville'is hukkus tulevahetuses vähemalt 22 inimest, kui sõdurid läksid kinni võtma 2012. aastal 300 inimese surma põhjustanud relvalao plahvatuse eest süüdi mõistetud Marcel Tsouroud ja viimase ihukaitsjad vastupanu osutasid.
* Eestis Värskas Värska Kultuurikeskuses anti üle Anne Vabarna nimelised omakultuuripreemiad. Preemia pälvisid Ingrit Kala, Jalmar Vabarna ja Ahto Raudoja.

## [[17. detsember]]

* Saksamaa Liidupäev valis liidukantsler Angela Merkeli ametisse kolmandaks ametiajaks.
* Venemaa pealinnas Moskvas kohtunud Ukraina president Viktor Janukovõtš ja Venemaa president Vladimir Putin sõlmisid kahe riigi vahel mitu kaubavahetust ja kaitsekoostööd puudutavat lepet. Muu hulgas lubas Putin, et Venemaa ostab 11 miljardi euro väärtuses Ukraina riiklikke võlakirju ja tarnib Ukrainale maagaasi senisest kolmandiku võrra odavamalt.

## [[18. detsember]]

* Brasiilia kaitseminister Celso Amorim teatas, et Brasiilia ostab rootsi lennuki- ja kaitsetööstusettevõttelt Saab 36 hävituslennukit Saab 39 Gripen. Tehingu maksumus on 3,5 miljardit eurot.
* Venemaa Riigiduuma kuulutas Venemaa põhiseaduse 20. aastapäeva puhul välja amnestia umbes 10 000 süüdimõistetule ja süüdistatule.
* Eesti president Toomas Hendrik Ilves jättis välja kuulutamata Riigikogus heaks kiidetud käibemaksuseaduse ja raamatupidamise seaduse muudatuse, tuues põhjuseks vastuolu põhiseadusega. 
* Eesti Ringhäälingute Liit kuulutas 2013. aasta Kuldmikrofoni saajaks Tõnis Erilaiu.

## [[19. detsember]]

* Ameerika Ühendriikide New Mexico osariigi ülemkohus tunnistas põhiseadusega vastuolus olevaks osariigi seadused, mis keelasid väljastada samasoolistele paaridele abielutunnistusi ja seadustas sellega osariigis samasooliste abielu.
* Prantsuse Guajaanast Kouroust Guajaana kosmodroomilt startis Euroopa Kosmoseagentuuri astromeetriline kosmoseteleskoop Gaia.
* Suurbritannia pealinnas Londonis varises etenduse ajal kokku teatri Apollo lagi. Vigastada sai vähemalt 88 inimest.
* Venemaa president Vladimir Putin teatas, et kavatseb rahuldada naftakontserni Jukos endise juhi Mihhail Hodorkovski armuandmispalve.
* Eesti valitsus otsustas avada Eesti saatkonna Brasiilia pealinnas Brasílias. See on esimene Eesti saatkond Ladina-Ameerikas.
* Eesti Jahimeeste Selts kuulutas Pärnu Vallikäärus välja jõulupühade ajal Eesti metsades kehtiva jahirahu. 
* Eesti turundusagentuuride ühendus Creative Union avas Tallinnas Navigatori ärimajas Eesti esimese turunduslinnaku.

## [[20. detsember]]

* Ameerika Ühendriikides Utah' osariigis tühistas föderaalkohtunik Robert J. Shelby osariigi põhiseaduse paranduse, mis oli keelustanud osariigis samasooliste abielu. Juba samal päeval sai 100 samasoolist paari ametliku abielutunnistuse.
* Filipiinidel Manila Ninoy Aquino rahvusvahelises lennujaamas avas relvastatud isik tule, tappes neli inimest. Tapetute seas oli ka Labangani linnapea Ukol Talumpa.
* Kanada ülemkohus kuulutas riigi prostitutsioonivastase seadustiku põhiseadusega vastuolus olevaks. 
* Uganda parlament võttis vastu seaduse, millega karmistati karistusi homoseksuaalse käitumise eest. Maksimaalne karistus samasoolises seksuaalaktis osalemise eest tõsteti eluaegse vangistuseni. Vanglakaristus on edaspidi ette nähtud ka võimudele homoseksuaalsetest inimestest teatamata jätmise eest.
* Venemaal rahuldas president Vladimir Putin ettevõtja Mihhail Hodorkovski armuandmispalve. Hodorkovski vabastati vanglast samal päeval ja ta lahkus kodumaalt Saksamaale. 
* Ajalehe Sirp peatoimetajaks valiti teatriteadlane Ott Karulin. Ta alustab tööd 1. jaanuaril 2014.
* Tallinna linnavolikogu võttis vastu Tallinna 2014. aasta eelarve, mille maht on üle 503 miljoni euro.

## [[21. detsember]]

* Lõuna-Sudaanis teatasid riigi endisele asepresidendile Riek Macharile alluvad mässulised väeüksused, et on vallutanud riigi naftatööstuse ühe keskuse Bentiu. Järgmisel päeval kinnitasid linna langemist mässuliste kätte ka Lõuna-Sudaani ametlikud allikad.
* Eesti Riigikantselei ja Eesti Post esitlesid Tartu raekojas Jaan Tõnissoni 145. sünniaastapäeva puhul välja antud postmarki. See on üheteistkümnes mark seeriast "Eesti Vabariigi riigipead 1918–2018". 

## [[23. detsember]]

*Ameerika Ühendriikides astus ametisse uus sisejulgeolekuminister Jeh Johnson.
*Venemaal vabastati amnestiaga vanglast punkbändi Pussy Riot liikmed Marija Aljohhina ja Nadežda Tolokonnikova. 

## [[24. detsember]]

*Lõuna-Sudaanis teatasid valitsusväed, et on vallutanud mässulistelt tagasi strateegiliselt olulise Bori linna. Samal päeval teatasid Ühinenud Rahvaste Organisatsiooni vaatlejad, et on avastanud riigis kolm massihauda.
*Suurbritannias rehabiliteeris kuninganna Elizabeth II postuumselt arvutiteadlase Alan Turingi, kes 1952. aastal karistuseks homoseksuaalsuse eest keemiliselt kastreeriti.

## [[25. detsember]]

* Egiptuse võimud kuulutasid Muslimi Vennaskonna terroriorganisatsiooniks.
* Paavst Franciscus kutsus Vatikanis peetud jõulujutluses inimesi üles palvetama rahu ja humanitaarabi kohalejõudmise eest Süürias.
* Transnistria parlament kiitis heaks president Jevgeni Ševtšuki algatatud põhiseaduse paranduse, mille kohaselt hakkavad riigi territooriumil kehtima Venemaa seadused. Venemaa seadused kavatsetakse üle võtta ja rakendada kolmes etapis.
* Türgis astusid seoses riiklikke ehitusprojekte puudutava korruptsiooniskandaaliga tagasi kolm ministrit – keskkonnaminister Erdoğan Bayraktar, majandusminister Zafer Çağlayan ja siseminister Muammer Güler. Keskkonnaminister Bayraktar kutsus ka peaminister Recep Tayyip Erdoğani üles tagasi astuma.

## [[26. detsember]]

* Bangladeshis paigutati koduaresti ekspeaminister ja poliitilise opositsiooni üks juhte Khaleda Zia.
*Venemaal Siberis Novosibirskist lendu alustanud lennuk An-12 kukkus maandumisel Irkutski oblastis alla, üheksa inimest sai surma.

## [[27. detsember]]

* Postimees kuulutas aasta inimeseks tudengisatelliidi EstCube-1 projektijuhi Mart Noorma.

## [[29. detsember]]

* El Salvadoris hakkas purskama San Migueli vulkaan.
* Prantsusmaal Alpides sai mägisuusatamisel raskelt vigastada saksa võidusõitja Michael Schumacher, kes suusarajalt kõrvale kaldununa kukkus ja lõi pea vastu kivi.
* Venemaal Volgogradi raudteejaamas toimus plahvatus, mille tagajärjel sai surma vähemalt 15 ja vigastada veel 40 inimest.

## [[30. detsember]]

* Kreekas Ateenas tulistasid tundmatud isikud mitu lasku Saksamaa suursaadiku residentsi suunas. Vahejuhtumis keegi vigastada ei saanud.
* Venemaal Volgogradis toimus teine terrorirünnak, mille sihtmärgiks oli seekord reisijaid vedanud trollibuss. Pommiplahvatuses hukkus 15 inimest.